Уочи рата, Душан је често био позиван на војне вежбе, а пратећи политичку ситуацију у земљи и свету, као и ратне догађаје, који су у Европи избили септембра 1939. године закључио је да мора доћи до рата у Југославији и обрачуна са фашизмом. У том смислу одлучио је да се додатно едукује проналазећи разне књиге са војом тематиком из којих је добијао нова сазнања о војној организацији и ратној тактици. Након војног пуча и одбацивања Тројног пакта, крајем марта 1941. године нова Влада на челу са генералом Душаном Симовићем је објавила општу мобилизацију. Душан је тада добио позив да се јави на зборно место у близини Руме. Овде га је затекао почетак Априлског рата, али и брза пропаст и капитулација Југословенске војске, након чега је избегао заробљавање и вратио се у Факовиће.